Nazca
Nazca, indiansk kultur ca. 200-800, opkaldt efter byen Nazca i den sydlige kystørken i Peru. Nazca bestod af en række små høvdingedømmer, der lå i indbyrdes strid. Kulturen, der kan inddeles i otte perioder efter kunststilen, har nær forbindelse til den forudgående Paracaskultur. Byen Cahuachi var det religiøse og politiske center. I forbindelse med anlæggelse af kunstvandingssystemer gravedes dybe brønde og lange tunneler ind i bjergene. I ørkenen findes de berømte Nazcalinjer, som er store sammenhængende geometriske linjer og dyrefigurer, der er dannet ved, at man har fjernet ørkenens øverste mørke sandlag. Figurerne menes bl.a. at have haft rituel betydning. I Nazcakulturen fremstilledes flerfarvet keramik med stiliserede dyr og planter samt mytiske dæmoner og gudefigurer.